Festlig folkesportsbil
Til sommeren kommer denne bilen i to omtrent like varianter til Norge: Den nevnte BRZ, og en med Toyota-logo på panseret som bærer navnet GT86. Bilen er et resultat av et samarbeid mellom de to japanske bilprodusentene. Subaru har puttet i sin nyutviklede svært lave boksermotor, som skal sikre noe i nærheten av et historisk lavt tyngdepunkt. Toyota har blant annet stått for designen og levert girkasse til bilen. Prisene på bilen som mange ser på som en arvtaker til populære Toyota Celica, er ikke endelig satt, men regn med noe rundt 450.000 kroner. Det er ikke veldig billig, men sett i forhold til hvor mye moro du kan ha det i denne, er det egentlig ikke så hakkende galt. 0-100 går unna på småpene 7,6 sekunder (8,2 med automat). Maks dreiemoment på den firesylindrede bensinmotoren er på 205 Nm, og det kommer først på 6400-6600 omdreininger. Det betyr at dette er en bil som må kjøres på turtall for å få maksimalt ut av motoren. Fra de bøtteformede setene med rød søm (ekstrautstyr) sitter du svært lavt og blir omsluttet av et forholdsvis enkelt og rent førerorientert miljø. Her er det ingen stor touchskjerm, som etter hvert har blitt et så vanlig tilvalg hos mange bilprodusenter. Her er det heller ikke linjeskiftvarslingssystemer, blindsonevarsling eller andre moderne sikkerhetsløsninger som har begynt å bli vanlig på nye biler. BRZ har heller ikke start/stopp system, som kanskje ikke sparer deg for så mye drivstoff, men som gjør CO2-utslippet og dermed engangsavgiften på bilen lavere. Bilen har likevel et akseptabelt CO2-nivå på rundt 160 g/km.Både det ekstremt lave tyngdepunktet i bilen, den lynraske responsen på styringen og kun 1200 kilo i vekt, er som skapt for de som er glad i å kjøre bil. Alt stemmer for dette formålet. Det er i alle fall konklusjonen etter et par timer bak rattet. (Full rapport får du i VG papir neste tirsdag.) Vektfordelingen er også noe i nærheten av optimal, med 53 prosent vekt foran og 47 prosent bak. Baksetene er, som i de fleste biler i dette segmentet, nærmest for en spøk å regne. Når Subaru skryter av at de har laget verdens minste fireseters bakhjulsdrevne sportskupé (den er bare 4,24 meter lang, omtrent som en vanlig VW Golf), så går dette ut over plassen. Barn kan imidlertid få plass, og voksne kan overleve turen uten så altfor mye ubehag om den er kort nok. Bagasjerommet er heller ikke veldig stort, men ifølge japanerne rekker de 230 literne til å få plass til fire 17-tommers dekk (bare for skikkelig å få understreket hvor sportslig denne bilen er) hvis du slår ned baksetene. Toppfarten på bilen avhenger av om du velger seks girs automatkasse eller manuelle gir. Speedometernåla slutter å bevege seg oppover på henholdsvis 210 og 230 km/t. I VG tirsdag i neste uke kan du lese en mer grundig gjennomgang av det som fort vekk kan bli en ny folkesportsbil i Norge og hvordan den og tvillingen Toyota GT86 står seg mot konkurrentene. Og sist men kanskje ikke minst: BRZ står for Boxer (boksermotor), Rear wheel drive (bakhjulstrekk), og Zenith (som egentlig bare er Subarus måte å si at dette for dem er senit eller et slags høydepunkt.)
200 bensinhestekrefter, bakhjulstrekk og et svært lavt tyngdepunkt. VG er i Cannes i Frankrike og prøvekjører nye Subaru BRZ.